Andrea Arntzen

**Andrea Arntzen** (1875–1958) var en norsk sykepleier og lærer. Hun var en pionér i sykepleiefaget i Norge og deltok i utformingen av landets første utdanningsprogrammer for sykepleiere. Hun var med på å stifte Norsk Sykepleierforbund i 1912.

## Liv og virke

### Utdanning og tidlig arbeidsliv
Arntzen deltok på et kurs i sykepleie ved Rikshospitalet tidlig på 1890-tallet. Inspirert av dette reiste hun til Hamburg i 1894 for å ta en full sykepleieutdanning ved Eppendorf Krankenhaus. Hun arbeidet som sykepleier i Solør fra 1897, deretter ved epidemiavdelingen på Ullevål sykehus fra 1898. Fra 1900 til 1912 var hun oversykepleier ved tuberkuloseavdelingen på Ullevål, kun avbrutt av videre studier i England og Edinburgh i 1901–1902.

### Ullevål sykepleierskole
Arntzen viste tidlig interesse for ledelse og utdannelse av sykepleiere. Hun mente datidens planer ikke var gode nok, og begynte i 1911 arbeidet med å forbedre sykepleierutdanningen. Hun ble i 1912 husmor ved elevboligen (Søsterhjemmet) og bestyrerinne for engasjementskontoret til sykepleierutdanningen på Ullevål. I 1919 ble hun den første i Norge med tittelen forstanderinne. Hun var Ullevål sykepleierskoles leder fra 1912 til hun gikk av med pensjon i 1935, og det var først etter at hun trådte inn i stillingen at det ble fart i skolens utvikling.

I 1912 var Arntzen medstifter av Norsk Sykepleierforbund (NSF). Som stiftende medlem var hun av ulike komitéer og arbeidsutvalg, samt forbundets representant på internasjonale og nordiske møter og kongresser. Hun var med på å bygge opp organisasjonen Sykepleiernes samarbeid i Norden, som ble stiftet i 1920.

Da Den norske legeforening i 1915 opprettet en sykepleiekomité var hun NSFs representant i komitéen, sammen med fagforeningsleder Bergljot Larsson. De ledet arbeidet med å institusjonalisere sykepleierutdanningen i Norge som en treårig utdanning. På grunn av mangel på sykepleietjenester i distriktene foreslo et flertall to ulike utdanningsløp, en utdanning på 1,5 år for distriktssykepleiere og 3 år for hospitalssykepleiere, men Arntzen og Larsson sto fast på en enhetlig treårig hospitalsutdanning for alle. Arntzen var svært sentral i arbeidet da NSF utarbeidet en utdanningsplan for sykepleiere, et planmessig undervisningsopplegg, basert på en modell fra sykepleieutdanningen Florence Nightingale etablerte ved St. Thomas’ Hospital i 1860. I NSFs plan skulle teoretisk og praktisk undervisning integreres, og elevene ha gradvis læring gjennom utdanningsløpet. I tilknytning til utdanningsplanen ble Grønn og Widerøes lærebok *Haandbok i sykepleien* utarbeidet, boken ble skrevet spesielt for å holde målene satt i planen. Den nye utdanningsplanen ble vedtatt av formannskapet i 1931.

I *Haandbok i sykepleien*, utgitt på Aschehoug i 1921, ble innledningen skrevet av Arntzen. Der skrev hun:«Sykepleien er et vidt arbeidsfelt, som tar alle ens evner og kræfter i bruk, baade de aandelige og legemlige, skaper rike utviklingsbetingelser og fylder livet med tilfredshet og arbeidsglæde for den som kan møte de krav som kaldet stiller; men disse krav er mange og forskjelligartede. Den som optar sykepleiegjerningen kun som et levebrød, vil snart gaa træt under de vanskeligheter og den utaknemlighet som saa ofte møter en under arbeidet. Enhver bør derfor betænke sig vel før han eller hun beslutter sig for at gaa ind i sykepleien.» (Andrea Arntzen, 2021).I løpet av nærmere 40 år ved Ullevål sykehus hadde Arntzen klart å bygge opp en solid og strukturert sykepleietjeneste med en sterk og anerkjent sykepleieutdanning.

### Familie
Hun var datter av Andreas Arntzen og Anna Cathrine Elisabeth Stilling. Hun var oldebarn av Andreas Arntzen.

## Utmerkelser og ettermæle
Da hun gikk av med pensjon ble hun, i regi av sykepleierne på Ullevål, hedret med et portrett malt av Eivind Engebretsen. Maleriet skulle henge i skolesalen på Søsterhjemmet på Ullevål, der avdukingen fant sted i 1935. 

Arntzen ble utnevnt til æresmedlem av Oslo kommunale Sykepleieforening og Norsk Sykepleierforbund og ble tildelt Kongens fortjenstmedalje i gull. 

Ved OsloMet er Andrea Arntzens hus i Pilestredet oppkalt etter henne, det huser universitetets fakultet for helsefag. 

## Referanser